אוגוסט 2024

# **הנחיה לעניין הוראות תחילה ומעבר – חוק הגנת הסביבה (ייעול הליכי רישוי סביבתי)(תיקוני חקיקה), התשפ"ד-2024**

ביום 16.4.24, פורסם ברשומות[[1]](#footnote-1) חוק הגנת הסביבה (ייעול הליכי רישוי סביבתי)(תיקוני חקיקה), התשפ"ד-2024 (להלן – חוק ייעול הליכי רישוי סביבתי), שעניינו בתיקון חוק אוויר נקי, התשס"ח -2008 (להלן – חוק אוויר נקי) וחוק החומרים המסוכנים, התשנ"ג-1993 (להלן – חוק החומרים המסוכנים). מטרת תיקוני החקיקה לטייב ולייעל את מערכי הרישוי הקיימים הן בפן הרגולטורי הן בפן הסביבתי, באמצעות רפורמה כוללת המבוססת על התאמה לסטנדרטים המקובלים באיחוד האירופי. במסגרת החקיקה תוקנו הסדרי הרישוי בחוק אוויר נקי ובחוק החומרים המסוכנים באופן שהליכי הרישוי אוחדו, כך שיינתן היתר סביבתי אחוד לפעילות בעלת פוטנציאל לגרום להשפעה סביבתית ניכרת, ובאופן שבהיתר ייכללו גם היבטים המוסדרים כיום בתנאי רישיון עסק לפי חוק רישוי עסקים, התשכ"ח-1968 (להלן – חוק רישוי עסקים).

יישום הרפורמה ייעשה באופן מדורג בהתאם להוראות תחילה ומעבר שנקבעו לעניין זה בחקיקה. **מסמך זה אינו מציג את הוראות החוק הנכנסות לתוקף ביום הקובע 1.1.27, אלא ממוּקד בעיקרי הוראות התחילה והמעבר בלבד החל מיום 1.9.24,** וזאת כדי לסייע לגורמים העוסקים ביישום החקיקה ולגורמים המפוקחים.

במסמך יוצגו הוראות התחילה ביחס לחוק החומרים המסוכנים וחוק אוויר נקי, כפי שנקבעו בחוק ייעול הליכי רישוי סביבתי, ולאחר מכן יוצגו הוראות המעבר כפי שנקבעו בכל אחד מהחוקים בנפרד.

**א. תיקונים שתחולתם מיום התחילה (1.9.24)**

1. סעיף 6 בחוק ייעול הליכי רישוי סביבתי קובע את הוראות התחילה של התיקונים שבוצעו בחוק אוויר נקי ובחוק החומרים המסוכנים. ככלל, נקבע מועד תחילת החוק ליום 1.9.24, אך בעבור מרבית התיקונים הנכללים בחוק ייעול הליכי רישוי סביבתי נקבעה תחילה דחויה ליום 1.1.27, שהוגדר "היום הקובע", בהתאם לפירוט בסעיף 6(ב).
2. בתקופת המעבר החל מיום 1.9.24 ועד ליום 1.1.27 יחולו שינויים בהוראות **חוק אוויר נקי** כמפורט להלן –
   1. **מקור פליטה טעון היתר, סעיף 17** – נעשתה הפניה לתוספת השלישית המעודכנת לחוק ונקבעו הוראות מפורטות לעניין היקף פעילות המחייב היתר פליטה לאוויר. בהקשר זה נקבע, בסעיף 17(א1) כי חובת הרישוי תתייחס להספקים ולכושר ייצור מרביים. עם זאת, בסעיף 17(א2) נקבע כי בעל מקור הפליטה רשאי לבקש מהממונה אישור ולפיו אין באפשרותו להגיע להספק או לכושר הייצור המרבי, בשל מגבלות פיזיות או מגבלות לפי דין אחר. במקרה כזה יהיה בעל מקור הפליטה פטור מהחובה להחזיק בהיתר פליטה כל עוד מתקיימות המגבלות בהתאם לאישור הממונה. יש לציין כי במקרה כזה יכול שיידרש למקור הפליטה היתר אחר כגון היתר רעלים או רישיון עסק.
   2. **שיתוף ציבור, סעיף 21** –
      1. סעיף 21(א)(1) – הובהר כי המידע שהממונה יפרסם לציבור נוסף על הבקשה להיתר פליטה הוא מסמכים נלווים וצרופות שהוגשו לפי סעיף 18(ב).
      2. סעיף 21(א)(2) – נוסף על כך, הממונה יפרסם מידע ופרטים נוספים שהוגשו במסגרת דרישת השלמות לפי סעיף 18(ג)(1), וכן חווֹת דעת שהוגשו לפי סעיף 18(ד) על ידי איגוד ערים או יחידה סביבתית.
      3. סעיף 21(ב) – נקבעה חובה לפרסם באתר האינטרנט את החלטת הממונה לשקול לתת היתר פליטה או לתִתו בתנאים.
      4. סעיף 21(ד)(2)(ב1) – נקבע כי הממונה רשאי לפרסם את הבקשה להיתר פליטה ללא הפרטים שלגביהם נטען כי הם מהווים סוד מסחרי וזאת עד לקבלת החלטתו בנושא זה. החלטתו תפורסם באתר האינטרנט לא יאוחר מהמועד הקבוע בסעיף 21(ב) לעניין פרסום הודעה על כך שהממונה שוקל לתת היתר פליטה או לתִתו בתנאים.
   3. **תקנות בנושא אגרות, סעיף 30** – נוספה סמכות להתקין תקנות לגביית אגרות בעד הגשת השגה ובעד קבלת היתרים או אישורים לפי חוק אוויר נקי.
   4. **תקנות בנושא היטל על פליטת מזהמים לאוויר, סעיף 31** – בסעיף קטן (א) נקבע כי מדובר בתקנות רשות, וכי ניתן יהיה לקבוע את היטל על פליטה של מזהמים על כל בעל מקור פליטה ולא רק על בעלי היתרי פליטה כפי שהיה בעבר. נוסף על כך, נקבע בסעיף קטן (ב) כי השר יוכל לקבוע שיעור מופחת של היטל לפי סעיף זה, בהתחשב, בין השאר, באגרות או במיסים אחרים המשולמים לפי כל דין ישירות או בעקיפין בשל פליטה של מזהמים ממקור פליטה.
   5. צו מִנהלי למניעה או לצמצום של זיהום האוויר, סעיף 45 – הובהר כי צו כאמור יכול להינתן גם כאשר נגרם זיהום האוויר במעשה או במחדל בניגוד לתנאי היתר הפליטה. יודגש כי מדובר בהבהרת הנוסח, ואין בכך שינוי לעומת המצב החוקי הקודם.
   6. עיצום כספי בשל הפרה לפי חוק זה ולפי חוק אחר, סעיף 61א – נקבע, בהתאם לנוסחים מעודכנים של חקיקת עיצומים כספיים, כי על מעשה אחד המהווה כמה הפרות של הוראות לפי חוק זה, המנויות בסעיף 53, או לפי חוק אחר, לא יוטל יותר מעיצום כספי אחד.
   7. סמכויות בית משפט, סעיף 65 – בסעיף קטן (א) קבוע כי בית משפט מוסמך, יוכל לתת צו עשה, אל תעשה וכל סעד אחר לאחר הגשת כתב אישום או קובלנה בשל עבירה לפי החוק, והובהר כי סמכות זאת היא לרבות במקרים בהם התקיימה פעילות ללא היתר או בניגוד לתנאיו. יודגש כי מדובר בהבהרת הנוסח, ואין בכך שינוי לעומת המצב החוקי הקודם.
   8. תחולת פקודת המיסים (גבייה), סעיף 76 – סעיף זה בוטל. יובהר כי ממילא סמכויות הגבייה לפי הסעיפים הרלוונטיים בחוק מופעלות על ידי המרכז לגביית קנסות.
3. החל מיום 1.9.24 ועד ליום 1.1.27 יחולו שינויים בהוראות **חוק החומרים המסוכנים** כמפורט להלן –
   1. **חובת רישוי, סעיף 2** – בוטל. הסעיף עסק בהיותם של עסקים למכירת חומרים מסוכנים טעוני רישוי לפי חוק רישוי עסקים. ממילא, קיימת חובה בנושא זה בחוק רישוי עסקים וצווים שנקבעו מכוחו.
   2. **פנקסי רעלים, סעיף 5** – בוטל. יודגש כי ההוראות בנושא פנקסי רעלים, תיעוד ורישום לעניין סחר ברעלים ייקבעו בהיתרי רעלים או בתקנות. הוראות שנקבעו בהיתרי רעלים לעניין זה ממשיכות לעמוד בתוקפן.
   3. שינוי התוספות והחלפתן, סעיף 11 – נקבע כי ניתן יהיה לשנות את התוספות השלישית, הרביעית, החמישית והשישית באישור ועדת הפנים והגנת הסביבה של הכנסת. תיקון התוספת השישית טעון גם אישור שר המשפטים.
   4. התקנת תקנות, סעיף 12 –
      1. בסעיף קטן (1) הובהר כי ניתן יהיה לקבוע הוראות גם בעניין ניטור, דיגום, דיווח, רישום ותיעוד, וכן הטיפול בפסולת חומרים מסוכנים וסיווג חומרים מסוכנים לפי השיקולים האמורים בסעיף 10(1), דהיינו סיווג רעלים, פטור מתחולת הוראות, וקביעת הוראות לגבי רעלים או סוגים של רעלים.
      2. בסעיף קטן (1א) נקבע שניתן לקבוע תקנות לעניין תנאי כשירות של עוסק או מי מטעמו או אחראי רעלים, וזאת באישור ועדת הפנים והגנת הסביבה של הכנסת.
   5. סייג לסמכויות, סעיף 13 – בסעיף זה קבוע כי התקנת תקנות לפי סעיפים 10, 11 ו-12 תיעשה לאחר התייעצות עם שר הבריאות, שר החקלאות ושר הכלכלה והתעשייה, לפי העניין. בסעיף קטן (ב) נוספה הוראה לפיה אם השר להגנת הסביבה פנה בכתב להיוועצות בשרים ולא נענה בתוך 60 ימים, יראו את חובת ההתייעצות בתום התקופה האמורה כאילו קוימה.
   6. אגרות, סעיף 14 – הורחבה הסמכות להתקין תקנות בנושא אגרות בעד בקשה להיתר רעלים, בקשה לחידושו של היתר רעלים, ובקשה לעריכת שינוי הפעלה משמעותי, בעד הגשת השגה ובעד היתרים אחרים או אישורים לפי חוק החומרים המסוכנים.
   7. פרסום בדבר עיצומים כספיים, סעיף 14יג – נקבעו הוראות לעניין פרסום עיצומים כספיים ותוכן הפרסום, בהתאם לנוסחים המעודכנים בחקיקה לעניין עיצומים כספיים.
   8. עיצום כספי בשל הפרה לפי חוק זה ולפי חוק אחר, סעיף 14טז – בהתאם לנוסחים המעודכנים בחקיקה לעניין עיצומים כספיים, נקבע כי על מעשה אחד המהווה כמה הפרות של הוראות לפי חוק זה, המנויות בסעיף 14ה, או לפי חוק אחר, לא יוטל יותר מעיצום כספי אחד.
   9. עונשין, סעיף 15 –
      1. 15(א)(1א) – הוספת עבירה של עיסוק ברעל שלא בהתאם לדרישה שנקבעה בתקנות לפי סעיף 12, לעניין ניטור, דיגום, דיווח רישום ותיעוד ושמירתם של רישום ותיעוד כאמור, הכול כמפורט באותו סעיף קטן.
      2. 15(א)(1ב) – הוספת עבירה של פעולה בניגוד להוראות סעיף 6 שעניינו באריזה ואחסון רעלים, הכול כמפורט באותו סעיף קטן.
      3. 15(א)(1ד) – הוספת עבירה של עיסוק ברעל בניגוד לתקנות שנקבעו לפי סעיף 10(3) או 12, הכול כמפורט באותו סעיף קטן.
      4. 15(א1),15(א2)(2),15(א2)(3) – הוספת אפשרות לקביעת ענישה חמורה בגין הפרה של חובות מסוימות שייקבעו בתקנות לפי סעיפים 10(3) ו- 12, בעניין אחסון רעלים ועיסוק ברעלים, הכול כמפורט באותם סעיפים קטנים.
   10. סייג לתחולה על עובדים, סעיף 16ד1 – הובהר כי הוראות החוק לא יחולו על חשיפה של עובד לחומרים מסוכנים במקום עבודתו, מקום שנקבעו לעניין זה הוראות לפי פקודת הבטיחות בעבודה [נוסח חדש], התש"ל-1970.
4. **פרסום הוראות ותוכנית פיקוח ראשונות**
5. סעיף 16א(א) בחוק אוויר נקי וסעיף 13א(א) בחוק החומרים המסוכנים קובעים כי החל מהיום הקובע (1.1.2027), סמכויות לפי אותם החיקוקים יופעלו על בסיס גישה סביבתית משולבת ובהתאם לאסדרה האירופית. בהמשך לכך, בסעיף 16א(ב) בחוק אוויר נקי ובסעיף 13א(ב) בחוק החומרים המסוכנים נקבע כי המנהל יפרסם הוראות לעניין האסדרה האירופית שיש להתבסס עליה. סעיף 7(א) בחוק ייעול הליכי רישוי סביבתי קובע כי ההוראות יפורסמו עד ליום 31.12.2025.
6. עוד נקבע בסעיף 7(ב) בחוק, כי עד ליום הקובע יפורסמו תוכניות פיקוח ראשונות לפי סעיף 16ד בחוק אוויר נקי ולפי סעיף 6ד בחוק החומרים המסוכנים.
7. **הוראות מעבר בחוק אוויר נקי**
8. סעיף 99 בחוק אוויר נקי קובע את הוראות המעבר לעניין בעל מקור פליטה טעון היתר, שהוא מפעל קיים המחזיק היתר פליטה תקף ערב יום התחילה:
   1. **היתרי פליטה יעמדו בתוקפם**, ולא יידרשו בחידוש לאחר 7 שנים, וזאת **עד למועד מתן החלטה בבקשה לחידוש** שתוגש במועד המחייב לפי החוק, כפוף להתקיימות התנאים המפורטים.
   2. **המועד המחייב לפי החוק יהיה המוקדם מבין הבאים**:
      1. המועד הקבוע בסעיף 99(ב), בהתאם לסוגי הפעילויות או המתקנים במקור הפליטה;
      2. תשע שנים מתחילת תוקפו של היתר הפליטה הקיים;
      3. במקרים שבהם במפעל קיים ישנן כמה פעילויות או כמה מתקנים, מועד הגשת בקשת החידוש הוא המועד המוקדם מבין המועדים הקבועים עבור הפעילויות או המתקנים השונים בסעיף 99(ב). עם זאת, לבקשת בעל מקור הפליטה יוכל הממונה לקבוע אחרת;
   3. אם המועד הקבוע בסעיף 99(ב) חל בטרם חלפו שש שנים מיום שקיבל את היתר הפליטה הקיים שבידו, יהיה רשאי בעל מקור הפליטה להגיש את הבקשה לחידוש ההיתר לפחות שנה ולא מוקדם מ-18 חודשים לפני תום תוקף ההיתר הקיים שבידו.
9. בהתאם לסעיף 100, על **בקשה להיתר פליטה חדש** שהוגשה עד ליום 1.1.2027, ועל **בקשה לחידוש היתר** שהוגשה עד ליום 1.9.2024, יחולו הוראות הדין הישן. על היתרי פליטה שיינתנו במקרים אלה, יחולו הוראות הדין החדש כאילו היו מפעלים קיימים כהגדרתם בחוק.
10. סעיף 101 קובע את **תחולת הדין החדש על מפעלים קיימים**:
    1. לעניין מפעל שאינו טעון היתר פליטה אחוד – יחול הדין החדש מהיום הקובע.
    2. לעניין מפעל קיים טעון היתר פליטה אחוד – החל מהיום הקובע ועד תום תקופת הארכת תוקף ההיתר, לפי הוראות סעיף 99, ייראו את היתר הפליטה הקיים יחד עם היתר הרעלים והתנאים שניתנו ברישיון העסק על ידי נותן האישור במשרד, כהיתר פליטה אחוד ויחולו לגביו הוראות הדין החדש. עם זאת, בתקופה האמורה, יהיה רשאי הממונה לשנות תנאים בהיתר בהתאם לסמכויותיו לפי הדין הישן (סעיפים 26(א) ו-26(ב)).
11. **מתקני סילוק או טיפול בפסולת לא מסוכנת ומטמנות, למעט מטמנות לפסולת אינרטית** (פרטים 5.3 ו- 5.4 לתוספת השלישית) –
    1. מתקנים אלה אינם טעונים היתר פליטה לפי הדין הישן, אך טעונים היתר פליטה לפי הדין החדש. מי שהפעיל עסקים כאמור כדין בהתאם לתנאים שנתן נותן האישור במשרד ברישיון העסק ערב יום התחילה, רשאי להמשיך ולהפעיל את מקורות הפליטה עד להחלטת הממונה בבקשה להיתר פליטה.
    2. אם נדרש חידוש רישיון העסק בתקופה שעד קבלת ההחלטה כאמור, ייראו בתנאים שניתנו כאישור לעניין החידוש.
    3. את הבקשה להיתר פליטה עבור מתקני הפסולת כאמור, יגיש בעל מקור הפליטה במועדים הקבועים בסעיף קטן 102(א): 5.3 סילוק או טיפול בפסולת לא מסוכנת – ינואר 2032; 5.4 תפעול מטמנה בקיבולת העולה על 10 טונות ליום או בקיבולת כללית העולה על 25,000 טונות למעט מטמנה לפסולת אינרטית – ינואר 2030.
    4. החל מהיום הקובע ועד מועד החלטת הממונה לעניין הבקשה להיתר הפליטה, יראו את האישור הקיים לפי חוק רישוי עסקים כהיתר פליטה אחוד ויחולו לגביו הוראות הדין החדש. עם זאת, בתקופה האמורה, יהיה רשאי הממונה לשנות תנאים באישור הקיים, בהתאם לסמכויותיו לפי הדין הישן (סעיפים 26(א) ו-26(ב)).
    5. תקנות אוויר נקי (אגרות), התשע"א-2010 לא יחולו לעניין מתקנים אלה, כל עוד לא תוקנו.
12. **הטכניקה המיטבית הזמינה** – בהתאם לסעיף 103(א), על אף האמור בתקנה 14(א) ו-(ב) לתקנות אוויר נקי (היתרי פליטה), תש"ע-2010, כל עוד לא תוקנה התקנה האמורה, הבקשה להיתר פליטה אחוד תכלול את הטכניקה המיטבית הזמינה המוצעת ליישום במקור הפליטה מבין כלל הטכניקות המיטביות הזמינות, את השיקולים לבחירתה של הטכניקה המוצעת וישימותה בנסיבות העניין, בהתאם לאסדרה האירופית ובהתחשב, בין
13. השאר, ביתרונותיה הסביבתיים ובעלויותיה לעומת חלופות אחרות, והכול בהתאם להנחיות שיפרסם הממונה.
14. **תקופת תוקפו של היתר פליטה אחוד** – ככלל, בהתאם לסעיף קטן 25(א) לדין החדש היתר פליטה יינתן לתקופה של עשר שנים. על אף האמור, היתר פליטה אחוד ראשון יינתן לתקופה של שבע שנים.
15. **הוראות מעבר בחוק החומרים המסוכנים**
16. סעיף 19 בחוק החומרים המסוכנים קובע את הוראות המעבר לעניין עוסק בעיסוק טעון היתר שהוא מפעל קיים המחזיק היתר רעלים ערב יום התחילה:
    1. **היתרי רעלים יעמדו בתוקפם**, ולא יידרשו בחידוש, וזאת **עד למועד מתן החלטה בבקשה לחידוש** שתוגש במועד המחייב לפי החוק, כפוף להתקיימות התנאים המפורטים.
    2. המועד המחייב לפי החוק יהיה המועד הקבוע בתוספת השלישית לחוק, לפי סוג הפעילות בחומרים מסוכנים והיקפה, סוגי החומרים המסוכנים, תכונותיהם וכמויותיהם; לעניין מפעל קיים שמתבצע בו יותר מסוג עיסוק אחד, יהיה המועד להגשת הבקשה כמפורט להלן, אלא אם אישר הממונה אחרת לבקשת בעל היתר הרעלים:
       1. לעניין עיסוקים הטעונים היתר רעלים שכולם באותה רמה (רמה א' או רמה ב') – המועד המוקדם מביניהם;
       2. לעניין עיסוקים שחלקם מנויים בחלק א' לתוספת השלישית (סוגי פעילויות) וחלקם מנויים בחלק ב' לתוספת השלישית (חומרים ותכונותיהם) – המועד המוקדם מבין המועדים הקבועים **בחלק א'** לתוספת השלישית.
       3. לעניין עיסוקים בהיקפי פעילות שונים, שחלקם טעונים היתר רעלים ברמה א' וחלקם טעונים היתר רעלים ברמה ב' – המועד המוקדם מבין המועדים הקבועים בתוספת השלישית לעניין היתר רעלים **ברמה א'**.
17. בהתאם לסעיף 20, על בקשה להיתר רעלים חדש שהוגשה לפני היום הקובע, יחולו הוראות הדין הישן. על היתרי הרעלים שיינתנו במקרים אלה, יחולו הוראות הדין החדש, כאילו היו מפעלים קיימים (כהגדרתם בחוק).
18. סעיף 21 קובע את **תחולת הדין החדש על מפעלים קיימים**:
    1. לעניין מפעל שאינו טעון היתר רעלים אחוד – יחול הדין החדש מהיום הקובע.
    2. לעניין מפעל קיים טעון היתר רעלים אחוד – החל מהיום הקובע ועד תום תקופת הארכת תוקף ההיתר, לפי הוראות סעיף 19, ייראו את היתר הרעלים הקיים יחד עם התנאים שניתנו ברישיון העסק על ידי נותן האישור במשרד, כהיתר רעלים אחוד ויחולו לגביו הוראות הדין החדש. עם זאת, בתקופה האמורה, יהיה רשאי הממונה לשנות תנאים בהיתר בהתאם לסמכויותיו לפי הדין הישן, ובכלל זה הוראות לפי סעיף 3(ה) לדין הישן.
19. **מתקני סילוק או טיפול בפסולת לא מסוכנת ומטמנות, למעט מטמנות לפסולת אינרטית** (פרטים 5.3 ו- 5.4 לתוספת השלישית) –
    1. מי שהפעיל עסקים כאמור כדין בהתאם לתנאים שנתן נותן האישור במשרד ברישיון העסק ערב יום התחילה, רשאי להמשיך ולהפעיל אותם עד להחלטת הממונה בבקשה להיתר רעלים, אף בלא היתר רעלים.
    2. אם נדרש חידוש רישיון העסק בתקופה שעד קבלת ההחלטה כאמור, ייראו את האישור והתנאים שניתנו כאישור לעניין החידוש.
    3. את הבקשה להיתר רעלים עבור מתקני הפסולת כאמור, יגיש בעל העסק במועדים הקבועים בתוספת השלישית.
    4. החל מהיום הקובע ועד מועד ההחלטת הממונה לעניין הבקשה להיתר רעלים, יראו את האישור הקיים לפי חוק רישוי עסקים כהיתר רעלים אחוד ויחולו לגביו הוראות הדין החדש. עם זאת, בתקופה האמורה, יהיה רשאי הממונה לשנות תנאים באישור הקיים, בהתאם לסמכויותיו לפי הדין הישן ובכלל זה לפי הוראות סעיף 3(ה) לדין הישן.
20. **תקופת תוקפו של היתר רעלים אחוד** – ככלל, בהתאם לסעיף קטן 3י(א) בדין החדש היתר רעלים יינתן לתקופה של עשר שנים. על אף האמור, היתר רעלים אחוד ראשון יינתן לתקופה של שבע שנים.
21. עסקים שעיסוקם טעון היתר פליטה אחוד לפי חוק אוויר נקי, לא יידרשו להגיש בקשה לחידוש היתר הרעלים שבידם ויחולו בעניינם הוראות חוק אוויר נקי, לפי העניין.
22. **עסקים שהיו טעוני היתר רעלים לפי הדין הישן ואינם טעוני היתר רעלים לפי הדין החדש (עסקי C)** –
    1. בהתאם לסעיף קטן 24(א), עיסוק ברעלים שהיה טעון היתר לפי הדין הישן, ובכלל זה לפי הסיפים הקבועים בתקנות החומרים המסוכנים (סיווג ופטור), תשנ"ו-1996, אך אינו טעון היתר רעלים לפי הדין החדש (בהתאם לסיפים הקבועים בתוספת השלישית), יוסיף להיות טעון היתר רעלים מיום התחילה (01.09.24) ועד שהשר יקבע בתקנות, הוראות לעניין אותו עיסוק לשם הגנה על בריאות הציבור והסביבה וכי העיסוק פטור מהיתר רעלים. תקופה זו הוגדרה כתקופת מעבר לעניין עיסוק.
    2. בתקופת המעבר לעניין עיסוק יחולו הוראות הדין הישן בשינויים שלהלן:
       1. על אף האמור בסעיף 3(ד) בדין הישן שעניינו תקופת התוקף של היתרי רעלים, יעמוד היתר הרעלים בתוקף עד תום תקופת המעבר לעיסוק או עד להחלטת הממונה בבקשה לחידוש היתר רעלים כמפורט בסעיף קטן 24(א)(2).
       2. בסעיף 24(א)(2) נקבע כי אם לא הותקנו תקנות, וחלפו שבע שנים מיום התחילה או מיום קבלת היתר הרעלים, לפי המאוחר, יעמוד היתר הרעלים בתוקף שנתיים נוספות ובלבד שהוגשה עד תום השנה הראשונה מהן בקשה לחידוש היתר לפי הוראות הדין הישן. על הגשת הבקשה יחולו הוראות סעיף 4א בדין החדש.
       3. בעל היתר רעלים רשאי להעביר את ההיתר לאדם אחר, ובלבד שניתן לכך אישור הממונה **מראש ובכתב**, הכול כמפורט בסעיף קטן 24(א)(3).
       4. על היתר רעלים בתקופת המעבר לעניין עיסוק יחולו גם הוראות לעניין מקבץ של מקומות עיסוק (סעיף 6ב).

1. ביום 16.7.2024 פורסמו תיקוני טעויות לנוסח שפורסם ברשומות. [↑](#footnote-ref-1)